## Les línies 4, 6 i 8 del tramvia de Metrovalencia recuperen hui la circulació una vegada completades les obres de renovació del tram La Cadena-Marítim

*** Estes actuacions formen part de la renovació i modernització que FGV està executant en els trams més antics de la xarxa tramviària
* Diumenge hi haurà un dispositiu especial amb motiu de la celebració de la Marató de València Trinidad Alfonso Zúrich i s’ha programat servici nocturn per ser la vespra de la celebració de la Immaculada**

Metrovalencia ha recuperat hui dissabte 6 de desembre la circulació tramviària del tram La Cadena-Marítim, de les línies 4, 6 i 8, una vegada completades les obres de renovació de via i infraestructura que van començar el passat 17 de novembre.

Estes actuacions formen part dels treballs que FGV està duent a terme per a renovar i modernitzar els trams de les línies del tramvia de Metrovalencia, en servici des de 1994, i permeten garantir unes millors condicions de circulació dels tramvies al seu pas per les zones afectades i millorar la comoditat i regularitat del servici.

Les obres han permés substituir el carril i renovar la infraestructura en la corba del tramvia en l’avinguda dels Tarongers, en direcció al carrer Doctor Lluch, al costat de la parada de La Cadena; en la zona entre les parades de Francisco Cubells i Grau-La Marina; i renovar els aparells de via en el carrer Mediterrani, en la zona de la parada de Canyamelar.

**Dispositiu especial per la marató**

D’altra banda, diumenge, amb motiu de la celebració de la Marató de València Trinidad Alfonso Zúrich, els trens i tramvies començaran a circular cap a les 6 del matí, per a facilitar el desplaçament de participants i públic a l’eixida, prevista a les 8:15 hores en el pont de Montolivet.

Com a part d’este dispositiu, la línia 10 (Alacant-Natzaret) tindrà diferents freqüències segons la franja horària, atés que la rotonda de Germans Maristes amb Institut Obrer de València, per la qual transita esta línia, estarà tallada fins a les 10 hores, ja que estarà ocupada pels corredors, que eixiran de manera escalonada.

D’esta manera, prestarà servici entre les estacions d’Alacant i Amado Granell-Montolivet, des de les 6 hores, amb freqüències de 10 minuts fins a les 6:30 hores, i de 5 minuts, de 6:30 a 9:00 hores. Entre les 9 i les 10:50 hores s’alternen freqüències de 5 i 10 minuts.

A partir de les 10:50 hores i fins a les 16:30 hores, tornen les freqüències de 5 minuts, però ja entre Alacant i Ciutat de la Justícia, per a facilitar la tornada de la carrera. En esta línia es creen un total de 84 tramvies addicionals.

En la línia 4, el pas de la marató obligarà a tallar la circulació des de les 8:15 hores fins a les 11:15 hores entre Pont de Fusta-Doctor Lluch, per la qual cosa només se circularà entre Mas del Rosari-Vicente Andrés Estellés i Pont de Fusta.

En la línia 8 no es començarà a circular fins a les 12:25 hores, moment en què es restablirà el servici complet en totes les línies.

Per la seua banda, el metro també sumarà servicis especials als trens habituals d’un diumenge, a fi de facilitar els desplaçaments eixe matí des de les 6 hores i l’enllaç amb la línia 10.

El primer tren a Aeroport partirà a les 5:50 hores, i des d’Aeroport a Rafelbunyol, a les 6:28 hores. En les línies 5 i 7 hi haurà 26 trens addicionals des de les 5:40 hores, amb freqüències de 20 minuts, des de les 6 hores, en tots els trams.

**Servici nocturn**

Amb la posada en servici de tot el recorregut de la xarxa tramviària de Metrovalencia, també es recupera el servici nocturn complet de cap de setmana i vespra de festius.

D’esta manera, a l’habitual servici nocturn de hui dissabte s’unirà demà, també de manera íntegra, el de diumenge, que, per ser vespra de festiu per la celebració de la Immaculada el dilluns dia 8, també comptarà amb metros i tramvies extraordinaris a la nit.

Fecha: 06/12/2025